[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.1.2009

COM(2008) 898 végleges

A BIZOTTSÁG VÉLEMÉNYE

az Európai Központi Bank statisztikai információgyűjtéséről szóló 2533/98/EK rendelet módosításáról szóló tanácsi rendeletre irányulóan az Európai Központi Bank ajánlásáról

A BIZOTTSÁG VÉLEMÉNYE

az Európai Központi Bank statisztikai információgyűjtéséről szóló 2533/98/EK rendelet módosításáról szóló tanácsi rendeletre irányulóan az Európai Központi Bank ajánlásáról

1. BEVEZETÉS

1.1. 2008. szeptember 15-én az Európai Központi Bank (a továbbiakban: EKB) az Európai Központi Bank statisztikai információgyűjtéséről szóló 2533/98/EK rendelet módosításáról szóló tanácsi rendeletre (a továbbiakban: rendelet) irányulóan ajánlást[1] (a továbbiakban: ajánlás) fogadott el.

1.2. 2008. október 13-án a Tanács úgy határozott, hogy konzultál a Bizottsággal, és felkérte a Bizottságot, hogy a lehető leghamarabb fogalmazza meg az ajánlásra vonatkozó véleményét.

2. A KBER FELADATAIRA TÖRTÉNő ÁLTALÁNOS HIVATKOZÁS

2.1. A Bizottság üdvözli az ajánlás azon célkitűzését, amely általánosan az adatszolgáltatási teher, különösen pedig a jelenlegi és jövőbeni adatszolgáltatói körre háruló teher csökkentésére irányul. E tekintetben az EKB-nak az adatszolgáltatói körben érvényesítendő statisztikai adatszolgáltatási követelményekre irányuló feladatát általánosan többek között az EK-szerződés, valamint a Központi Bankok Európai Rendszere és az Európai Központi Bank alapokmányáról szóló (18. számú) jegyzőkönyv 5. cikke korlátozza.

2.2. Tekintettel azonban arra, hogy az ajánlás nem határozza meg a rendelet 2. cikkének (1) bekezdésében említett, az EK által az adatszolgáltatói körben összegyűjthető adatok típusát, meg kell jegyezni, hogy ezen adatok gyűjtését az EKB a KBER feladatainak elvégzéséhez legszükségesebb szinten, az EK-Szerződésben meghatározott hatáskörének megfelelően végezheti.

2.3. Az ajánlott rendeletben előforduló „európai statisztikák” kifejezés nincs meghatározva. Emellett az ajánlott rendelet a statisztikai rendszerek feladatkörének befolyásolása nélkül a rendelet hivatkozhatna az „euroövezeti statisztikákra” is. Ebben az összefüggésben érdemes lenne az „európai statisztika” és az „euroövezeti statisztika” fogalommeghatározását belefoglalni az ajánlott rendelet szövegébe, amely az egyes hatásköröket figyelembe véve tükrözi az európai statisztikákról szóló jövőbeni rendelet szövegében szereplő fogalommeghatározásokat, különösen az európai statisztikák tartalmának meghatározására irányuló KBER statisztikai munkaprogramok tekintetében.

2.4. Az európai statisztikai rendszer (ESR) és a KBER közötti hatékony együttműködés az európai statisztika terén – többek között a számlák európai rendszere keretében – végzett munka összehangolt megközelítésének biztosításához szükséges, valamint annak érdekében, hogy az európai szinten végzett statisztikai munka terén, különösen a fizetésimérleg-statisztikák, a pénzügyi elszámolási és üzleti statisztikák területén, ne forduljon elő esetleges átfedés. E tekintetben lényeges, hogy az újonnan létrehozott ESR-bizottság megfelelő mértékben részt vegyen a KBER statisztikai munkaprogramjának előkészítési folyamatában. Az összehangolt megközelítés a válaszadók általános adatszolgáltatási terhének csökkentése érdekében is ugyanilyen előnyösnek bizonyulna. Emellett az ESR és a KBER együttműködését munkamegállapodásokon keresztül, működési szinten is meg kell határozni.

2.5. Az európai statisztikák területein megvalósuló összehangolt megközelítés, valamint az adatszolgáltatói körre háruló adatszolgáltatási teher csökkentésének jelentőségére tekintettel a határokon és ágazatokon átnyúló esetleges kockázatok időben történő meghatározása érdekében az ajánlott rendeletben pontosításra lehet szükség az összegyűjtendő és összeállítandó adatok tekintetében, többek között a pénzügyi stabilitási statisztikák és a makroprudenciális mutatók terén. Ebből a célból és az adatszolgáltatói körből az ajánlott rendeletben foglaltak alapján összegyűjtött adatok hatékony alkalmazásának biztosítása érdekében az ESR és a KBER közötti információk összehangolt cseréjére van szükség ahhoz, hogy rendszeresen a Bizottság rendelkezésére lehessen bocsátani azokat a statisztikai adatokat – köztük az egyes országokra vonatkozó adatokat –, amelyek a Közösségnek az EK-Szerződés 285. cikkének (1) bekezdésében meghatározott tevékenységeinek hatékony elvégzéséhez, valamint a politikai döntéshozatali folyamatokhoz kapcsolódó feladatok végrehajtásához szükségesek. Ennek érdekében szükséges lehet, hogy az ajánlott rendelet specifikus rendelkezéseket tartalmazzon, melyek biztosítanák, hogy a KBER az érintett adatokat az ESR rendelkezésére bocsássa.

3. AZ ADATSZOLGÁLTATÓI KÖR KIIGAZÍTÁSA

3.1. A Bizottság elismeri az ajánlásban szereplő, az adatszolgáltatói kör kibővítésére irányuló igényt, valamint az EKB igényét arra, hogy képes legyen anélkül összegyűjteni a különböző típusú pénzügyi vállalatoktól – köztük biztosítótársaságoktól és nyugdíjpénztáraktól – származó szükséges statisztikai adatokat, hogy az adatszolgáltatói kör tartományát túlságosan kibővítené. A statisztikai adatoknak a KBER általi összegyűjtésének feltétele általában az lenne, hogy a vonatkozó adatokat más szervek – köztük az ESR intézményei – még nem gyűjtötték össze, valamint hogy az előnyök ellensúlyozzák az ezzel járó költségeket.

3.2. Meg kell jegyezni, hogy az ajánlott rendelet 2. cikke (2) bekezdésének b) pontjában említett „postai elszámolóközpontok” az egyéb monetáris pénzügyi intézmények kategóriájába, valamint az ajánlott rendelet 2. cikke (2) bekezdésének a) pontjában említett, pénzügyi vállalati szektorba tartoznak.

3.3. Emellett az ajánlott rendelet 2. cikke (2) bekezdése d) pontjának részletesebben ki kellene fejtenie az elektronikuspénz-kibocsátó intézmények tevékenységének megkezdéséről, folytatásáról és prudenciális felügyeletéről szóló, 2000. szeptember 18-i 2000/46/EK európai parlamenti és tanácsi irányelv (a továbbiakban: az elektronikus pénzről szóló irányelv) 1. cikke (3) bekezdésének a) pontjában meghatározott „elektronikuspénz-kibocsátó intézményekre” való hivatkozást.

3.4. Mivel az ajánlott rendelet 2. cikke (2) bekezdésének c), d) és e) pontjában szereplő „határokon átnyúló pozíció”, „határokon átnyúló tranzakció”, „pénzügyi pozíció” és „pénzügyi tranzakció” kifejezés nincs részletesen meghatározva, és ahhoz sem elég pontos, hogy kijelölhesse az adatszolgáltatói kör kategóriáit, további pontosításra lehet szükség az ajánlott rendelet 2. cikke (2) bekezdésének c), d) és e) pontjában említett adatszolgáltatói kört alkotó válaszadók meghatározásával.

3.5. Amennyiben az adatszolgáltatói kör kiigazítása az ajánlásban a statisztikai válaszadók számára az adatszolgáltatás terhének jelentős növekedését eredményezné, további indoklás szükséges, mivel a kiigazítás hatással lehet a statisztikai adatoknak az ESR általi összegyűjtésére is. Az ajánlott rendeletnek ezért biztosítania kell például, hogy az ESR és a KBER nem végzi el ugyanazt az adatgyűjtést.

3.6. A vállalkozások statisztikai célú nyilvántartása közös keretének létrehozásáról szóló 177/2008/EK európai parlamenti és tanácsi rendelet előírja a nemzeti hatóságok számára, hogy gazdasági egységek multinacionális csoportjairól és azok alkotóegységeiről küldjenek jelentést a Bizottságnak (Eurostat), amely létrehozza a gazdasági egységek multinacionális csoportjaira vonatkozó nyilvántartások hálózatát. Ezzel összefüggésben, mivel a nemzeti központi bankok és az EKB részt vehetnek e hálózatban, a KBER felkérhető, hogy a lehető legteljesebb mértékben aknázza ki a hálózat nyújtotta lehetőségeket.

4. STATISZTIKAI ELVEK

4.1. A Bizottság üdvözli az EKB arra irányuló javaslatát, hogy a rendelet tartalmazzon hivatkozást a statisztikai adatoknak a KBER általi kialakítására, előállítására és terjesztésére vonatkozó statisztikai elvekre.

4.2. Tekintettel arra, hogy az ESR és a KBER szervezése két párhuzamos rendszer és irányítási struktúra alapján történik, és mivel az ESR-re irányadó statisztikai elvek esetleg nem egyeznek meg teljes mértékben a KBER esetében irányadó elvekkel, ajánlatosnak bizonyulhat a statisztikai adatoknak a KBER általi kialakítására, előállítására és terjesztésére vonatkozó statisztikai elvek meghatározása.

4.3. A Bizottság különösen üdvözli az ajánlásban az azon statisztikai elvekre történő hivatkozást, amelyek azáltal fokoznák az adatok átláthatóságát, hogy a KBER által alkalmazott módszerekre és eljárásokra vonatkozó információkat a nyilvánosság számára hozzáférhetővé tennék.

5. TITOKTARTÁSI SZABÁLYOK

5.1. A Bizottság általában üdvözli az olyan titoktartási szabályok bevezetését az ajánlott rendeletbe, amelyek szabályoznák a bizalmas adatok terjesztését a KBER-en belül, valamint a KBER és az ESR intézményei között, továbbá azokat a rendelkezéseket, amelyek tükrözik az európai statisztikákról szóló jövőbeni rendeletnek a bizalmas adatoknak a KBER és az ESR intézményei közötti cseréjére vonatkozó rendelkezéseit. Az ajánlott rendeletnek azonban az esetleges téves értelmezések elkerülése érdekében pontosabban kellene meghatároznia a különbségeket e két szabályrendszer között.

5.2. A titoktartásra vonatkozó kétféle szabályrendszer – az ESR és a KBER szabályai – párhuzamos megléte az üzemeltetési igazgatásban nehézségeket okozhat, és a válaszadók esetében is félreértésekhez vezethet.

5.3. Többek között az adatszolgáltatói körnek a bizalmas adatok védelmével kapcsolatos bizalmának biztosítása érdekében a KBER titoktartási szabályainak a lehető legteljesebb mértékben az ESR titoktartási szabályait kell tükröznie, különösen azokban az esetekben, amikor az adatokat nem a prudenciális ellenőrzés területén, hanem statisztikai adatgyűjtés céljából gyűjtötték össze, mivel ilyen esetben a nemzeti központi bankok statisztikai szervezetként működnek, és a válaszadók is statisztikai szervezetként tekintenek rájuk.

5.4. Az ajánlott rendeletben a titoktartási szabályokra vonatkozó további pontosítás elősegítheti annak biztosítását is, hogy az ESR intézménye által KBER intézményének továbbított adatokat kizárólag statisztikai célokra használják fel.

6. VEGYES RENDELKEZÉSEK

6.1. Az ajánlott rendelet 1. cikkének (4) bekezdésére tekintettel a Közösségben a nemzeti és regionális számlák európai rendszeréről szóló, 1996. június 25-i 2223/96/EK tanácsi rendeletet „ESA 95”-ként határozzák meg (a rendelet (7) preambulumbekezdésében). A rendeletben használt terminológia egységességének biztosítása érdekében érdemes megfontolni az ajánlott rendelet 1. cikkének (4) bekezdésében az „I. mellékletben” kifejezésnek az „ESA 95-ben” kifejezéssel való felváltását.

6.2. Szintén érdemes lehet az „elektronikus pénz” fogalommeghatározásának aktualizálása a rendelet 1. cikkének (6) bekezdésében az „elektronikus pénznek” az elektronikus pénzről szóló irányelv 1. cikke (3) bekezdésének b) pontjában meghatározott fogalommeghatározására való hivatkozás által.

7. KÖVETKEZTETÉS

7.1. A Bizottság általánosságban üdvözölné az ajánlott rendeletet, mivel a statisztikai adatok gyűjtése és a kiváló minőségű, egységes statisztika európai szintű elősegítése terén hozzájárul az ESR és a KBER közötti hatékony együttműködéshez. Rá kell mutatni azonban arra, hogy az ajánlott rendelet nem tárgyalja kellő részletességgel azokat a kérdéseket, amelyek a KBER feladataival és a titoktartási szabályokkal összefüggésben az adatszolgáltatói körre vonatkoznak.

7.2. A KBER által a pénzügyi vállalati szektorban összegyűjtött adatok átláthatóságát a lehető legnagyobb mértékben szavatolni kell. Az átláthatóság fokozása érdekében az összegyűjtött adatokat, beleértve a származtatott összesített statisztikai adatokat is, a nyilvánosság számára hozzáférhetővé kell tenni. A rendeletbe nagyobb átláthatóság bevezetése során ugyanakkor figyelembe kell venni a magas szintű adatvédelmi és titoktartási követelmények fenntartását, melyek megakadályozzák a gazdasági szereplők azonosítását, és nem érintik hátrányosan egy adott ágazat stabilitását. Ezek alapján a Bizottság olyan rendelkezések bevezetését javasolja a rendeletbe, amelyek biztosítják a KBER által a pénzügyi vállalati szektorban összegyűjtött adatok átláthatóságát és a nyilvánosság számára való hozzáférhetőségét, ugyanakkor fenntartják a magas szintű adatvédelmet.

7.3. Végezetül az európai statisztikákról szóló jövőbeni európai parlamenti és tanácsi rendelet, valamint a 2533/98/EK tanácsi rendelet tervezett felülvizsgálata szintén új lendületet adhat a KBER és az ESR közötti kapcsolatnak, például az európai statisztikai adatok kialakítására, előállítására és terjesztésére irányuló közös programozásra és stratégiai célkitűzésre vonatkozó újult erőfeszítéseken keresztül.

[1] HL C 251., 2008.10.3., 1. o.